钦定古今图书集成/明伦汇编/官常典/第468卷 > 夏侯详
## 钦定古今图书集成/明伦汇编/官常典/第468卷 > 夏侯详

按《梁书》本传，“详字叔业，谯郡人也。年十六，遭父艰，居
丧哀毁三年，庐于墓。尝有雀三足飞来，集其庐户，众
咸异焉。服阕，刺史殷琰召补主簿。宋太始初，琰举豫
州叛，宋明帝遣辅国将军刘勔讨之。攻守连月，人情
危惧，将请救于魏。详说琰曰：‘今日之举，本效忠节。若
社稷有奉，便归身朝廷，何可屈身北面异域？且今魏
氏之卒，近在淮次，一军未测去就，惧有异图。今若遣
使归款，必厚相慰纳，岂止免罪而已！若谓不然，请充
一介’。”琰许之。详见勔，曰：“将军严围峭垒，矢刃如霜，城
内愚徒，实同困兽，士庶惧诛，咸欲投魏。仆所以逾城
归德，敢布腹心。愿将军弘旷荡之恩，垂霈然之惠，解
围退舍，则皆相率而至矣。”勔许之。详曰：“审尔，当如君
言。”而详请反命。勔遣到城下，详呼城中人，语以勔辞。
即日琰及众俱出一州。以全勔为刺史，又补主簿。顷
之，为新汲令，治有异绩。刺史段佛荣班下境内，为属
城，表转治中从事史，仍迁别驾。历事八将，州部称之。
齐明帝为刺史，雅相器遇。及辅政，招令出都，将大用
之。每引详及乡人裴叔业日夜与语，详辄末略不酬。
帝以问叔业，叔业告详。详曰：“不为福始，不为祸先。”由
此微有忤。出为征卤长史、义阳太守。顷之，建安戍为
魏所围，仍以详为建安戍主，带边城、新蔡二郡太守，
并督光成、弋阳、汝、邓五郡众赴之。详至建安，魏军引
退。先是，魏又于淮上置荆亭戍，常为寇掠，累攻不能
御。详率锐卒攻之，贼众大溃，皆弃城奔走。建武末，征
为游击将军，出为南中郎司马、南新蔡太守。齐南康
王为荆州，迁西中郎司马、新兴太守，便道先到江阳。
时始安王遥光称兵京邑，南康王长史萧颖胄并未
至，中兵参军刘山阳先在州，山阳副潘绍欲谋作乱。
详伪呼绍议事，即于城门斩之，州府乃安。迁司州刺
史，辞不之职。高祖义兵起，详与颖胄同创大举。西台
建，以详为中领军，加散骑常侍、南郡太守，凡军国大
事，颖胄多决于详。及高祖围郢城未下，颖胄遣卫尉
席阐文如高祖军。详献议曰：“穷壁易守，攻取势难，顿
甲坚城，兵家所忌。诚宜大弘经略，询纳群言，军主以
下，至于匹夫，皆令献其所”见，尽其所怀，择善而从，选
能而用，不以人废言，不以多罔寡。又须量我众力，度
贼樵粮，窥彼人情，权其形势。若使贼人众而食少，故
宜计日而守之，食多而力寡，故宜悉众而攻之。若使
粮力俱足，非攻守所屈，便宜散金宝，纵反间，使彼智
者不用，愚者怀猜，此魏武之所以定大业也。若三事
未可，宜思变通，观于人情，计我粮谷，若德之所感，万
里同符；仁之所怀，远迩归义，金帛素积，粮运又充，乃
可以列围宽守，引以岁月，此王翦之所以克楚也。若
围之不卒降，攻之未可下，间道不能行，金粟无人积，
天下非一家，人情难可豫，此则宜更思变计矣。变计
之道，实资英断，此之深要，难以纸宣。辄布言于“席卫
尉，特愿垂采。”高祖嘉纳焉。顷之，颖胄卒。时高祖弟始
兴王憺留守襄阳，详乃遣使迎憺，共参军。国和帝加详禁兵，出入殿省，固辞不受。迁侍中、尚书右仆射，寻
授使持节、抚军将军、荆州刺史，详又固让于憺。天监
元年，征为侍中、车骑将军，论功封宁都县侯，邑二千
户。详累辞让，至于恳切，乃更授右光禄大夫，侍中如
故，给亲信二十人。改封丰城县公，邑如故。二年，抗表
致仕，诏解侍中，进特进。三年，迁使持节、散骑常侍、车
骑将军、湘州刺史。详善吏事，在州四载，为百姓所称。
州城南临水有峻峰，旧老相传云“刺史登此山辄被
代。”因是历政莫敢至。详于其地起台榭，延僚属，以表
损挹之志。六年，征为侍中、右光禄大夫，给亲信二十
人。未至，授尚书右仆射、金紫光禄大夫，侍中如故。道
病卒，时年七十四。上为素服举哀，赠右光禄。先是，荆
府城局参军吉士瞻，役万人，浚仗库，防火池，得金革
带钩，隐起雕镂，甚精巧。篆文曰：“锡尔金钩，既公且侯。”
士瞻，详兄女婿也，女窃以与详。详喜，佩之，期岁而贵
矣。